[{"text_idx": "#000001", "text": "Developing the future workforce of Wales"}, {"text_idx": "#000002", "text": "Datblygu gweithlu'r dyfodol yng Nghymru"}, {"text_idx": "#000007", "text": "Enwyd FSG Tool and Die, o Lantrisant, yn Gyflogwr Canolig y Flwyddyn yn seremoni Gwobrau Prentisiaethau Cymru 2022, oedd yn tynnu sylw at y rhyfeddodau a gyflawnwyd gan gyflogwyr, prentisiaid ac ymarferwyr dysgu seliedig ar waith mewn cyfnod anodd."}, {"text_idx": "#000009", "text": "Roedd Steve Cope, arweinydd rhagoriaeth ddarbodus/weithredol FSG Tool and Die a\u2019r cydlynydd prentisiaid wrth ei fodd a\u0302\u2019r wobr. Mae ef ei hunan yn gynnyrch rhaglen brentisiaethau y cwmni."}, {"text_idx": "#000010", "text": "\u201cMae pawb ohonon ni\u2019n falch iawn o\u2019n prentisiaid ac mae\u2019r wobr hon yn cydnabod ein holl waith caled,\u201d meddai. \u201cBu prentisiaethau\u2019n rhan ganolog o\u2019n cwmni ers dros 60 blynedd a daeth ein rhaglen brentisiaethau\u2019n ffon fesur i lawer o gwmni\u0308au yn y diwydiant."}, {"text_idx": "#000012", "text": "Mae prentisiaid sy\u2019n gweithio i FSG Tool and Die yn rhagori mewn cystadlaethau cenedlaethol a rhyngwladol \u2013 yn cynnwys Prentis Peirianneg y Flwyddyn yng Nghymru, WorldSkills UK a Chystadleuaeth Sgiliau Cymru \u2013 ac maent wedi helpu i wella proses weithgynhyrchu\u2019r cwmni."}, {"text_idx": "#000013", "text": "Mae dros 90 yn gweithio i\u2019r cwmni, yn cynnwys 12 o brentisiaid sy\u2019n gweithio tuag at brentisiaethau hyd at lefel gradd mewn Peirianneg Fecanyddol, a gyflenwir gan y darparwr hyfforddiant TSW Training a Phrifysgol Cymru y Drindod Dewi Sant yn Abertawe."}, {"text_idx": "#000014", "text": "Mae\u2019r cwmni\u2019n cynnig datrysiadau ym meysydd datblygu a pheirianneg i gwsmeriaid ledled y byd ac yn allforio dros hanner ei gynhyrchion."}, {"text_idx": "#000015", "text": "Bu prentisiaid yn helpu i symleiddio proses weithgynhyrchu\u2019r cwmni, gan wella effeithlonrwydd o chwech y cant. Yn ogystal, maent wedi dyfeisio batris llai ar gyfer ceir trydan ar gais cwsmer ac maent yn treialu deunyddiau gweithgynhyrchu cynaliadwy ar gyfer dyfodol gwyrddach."}, {"text_idx": "#000016", "text": "Ers iddo sefydlu ei raglen brentisiaethau yn 1969, mae FSG Tool and Die yn cymryd pum prentis bob blwyddyn ac mae rhai ohonynt wedi symud ymlaen i di\u0302m yr uwch-arweinwyr."}]